કોઈ કહેશે કે વ્યસ્ત છે એટલે તેનો અર્થ એ તો નહીં કે લોકો હળવા થવા પોતાની જાત માટે પણ બિલકુલ સમય ન કાઢે. દરેક વ્યક્તિ પોતાની ઈચ્છા અને પસંદગી પ્રમાણે એક યા બીજા કાર્ય-હેતુ માટે સમય ફાળવે જ છે. વ્યસ્ત માણસ એટલો સમય પણ ન ફાળવે તો સ્વસ્થ મને એકેય કામ સારી રીતે ન કરી શકે. મતલબ એટલો જ કે વ્યસ્તતા એ વ્યક્તિગત તેમજ સાપેક્ષ બાબત છે. મારા માટે કોઈ સારું પુસ્તક વાંચવું તે પ્રાથમિકતા છે. તમાર માટે પ્રાથમિકતા કંઈક બીજી બાબત છે. મારા માટે વાંચવું તે પણ મારી યાદી પ્રમાણે એક અગત્યનું કામ જ છે. બીજા કોઈ માટે વાંચવું એ કોઈ સરસ ચિત્ર-પ્રદર્શન જોવા જેવું તે ફક્ત એક નવરાશની પ્રવૃત્તિ છે અને તેમના કહેવા મુજબ એવી નવરાશ, કદાચ, તેમની પાસે નથી. આમીરખાન જેવો સફળ વ્યસ્ત અભિનેતા પણ વર્ષમાં કેટલાં બધાં પુસ્તકો વાંચવાનો સમય કાઢે છે. તે સમજે છે કે ઉમદા વાંચન તેની સર્જનાત્મક કારકિર્દીનો જ એક અનન્ય હિસ્સો છે. પ્રિયંકા ચોપરા જેવી વ્યસ્ત અભિનેત્રી પણ શૂટિંગ સમયે વચ્ચે મળતા વિરામ દરમ્યાન સમય બગાડવાને બદલે ક્યાંક શાંત ખૂણ બેસી મનગમતું પુસ્તક વાંચતી રહે છે. અનિલ અંબાણી જેવો વ્યસ્ત ઉદ્યોગપતિ નિયમિતપણે વ્યાયામ કરે છે ને દોડવા જાય છે. કારણ એટલું જ કે તેમને માટે ચાલવા જવું કે ટેનિસ રમવું તે એમનાં બીજાં અગત્યનાં કામો જેટલું જ અગત્યનું છે. ગાંધીજી જેવી વ્યક્તિ પણ તેની અપાર વ્યસ્તતા વચ્ચે રોજ સાંજે ચાલવા જવાનો સમય અચૂક કાઢતી. ચાલવાના સમયગાળા દરમ્યાન જ તે અનેક મુલાકાતીઓ જોડે જરૂરી વાત કરી લેવાનો સમય પણ કાઢી લેતા. રોજના કેટલા બધા પત્રો પણ તેઓ લખતા ! આશ્રમનાં બાળકો જોડે રમવાનો સમય પણ તે ફાળવતા. જાત જાતની વ્યસ્તતાની સાચી-ખોટી દલીલો વચ્ચે પોતાની જાત માટે પણ સમય ન કાઢતા આજકાલના કેટલાય લોકોએ ગાંધીજીના જીવનનાં આ પાસાંનો અભ્યાસ કરવા જેવો છે. એ પછી આપણે સ્વીકારવું પડે કે કમસેકમ આપણે ગાંધીજી કે અંબાણી જેટલા તો વ્યસ્ત નથી જ નથી !